KIRJALLINEN KYSYMYS E-1217/02 esittäjä(t): Cristiana Muscardini (UEN) komissiolle. Maidon luokitteleminen tuoremaidoksi.



Virallinen lehti nro 301 E , 05/12/2002 s. 0107 - 0108



KIRJALLINEN KYSYMYS E-1217/02 esittäjä(t): Cristiana Muscardini (UEN) komissiolle (29. huhtikuuta 2002) Aihe: Maidon luokitteleminen tuoremaidoksi Italiassa on kiistelty erään tuoreena markkinoitavan maitotuotteen määrittelystä. Tuotteen nimeen on lisätty väriä tarkoittava adjektiivi ja se säilyy kahdeksan päivää kaupan hyllyllä. Asia ei voi olla komission kannalta yhdentekevä ottaen huomioon 20. maaliskuuta 2000 annetun direktiivin 2000/13/EY(1) ja 16. kesäkuuta 1992 annetun direktiivin 92/46/ETY(2) säännökset. Vastauksessa samaa asiaa koskevaan kysymykseeni P-0352/02(3) komissio ilmoitti, että sillä ei ole riittävästi tietoa kyseisestä maidontuotantomenetelmästä. Lisäksi komissio katsoi, että menetelmästä on saatava yksityiskohtaisempi kuvaus, jotta voitaisiin arvioida sitä, vastaavatko tuotteen merkinnät yhteisön lainsäädäntöä. Miksi komissio ei ole katsonut tarpeelliseksi pyytää tarvittavia tietoja arvioidakseen tämän menetelmän laatua ja säännönmukaisuutta? Sillä tuotettua maitoa nimitetään tuoreeksi, vaikka se ei sitä ole. Jos yhteisön lainsäädännössä ei ole tarkkaa tuoreen maidon määritelmää, joka estäisi sen, että kuluttajille myydään tuoreena maitona erilaisilla menetelmillä tuotettua maitoa, miksei komissio esitä ehdotuksia tuoreen maidon (tai esimerkiksi leivän) määrittelemiseksi? Voidaanko yhteismarkkinoiden oloissa sallia edelleen sitä, että eri menetelmillä valmistetuilla tuotteilla on yhteiset nimitykset? Kuinka kauan komissio sallii puutteellisen kuluttajansuojan ja tuotteen alkuperää ja laatua koskevien tietojen pimittämisen? Onko komissio päättänyt ryhtyä tarvittaviin toimiin kaikkien yksityiskohtaisten tietojen saamiseksi tähän maitoon sovellettavasta teollisesta tuotantomenetelmästä ja siitä ovatko tuotemerkinnät yhteisön lainsäädännön mukaisia? (1) EYVL L 109, 6.5.2000, s. 29. (2) EYVL L 268, 14.9.1992, s. 1. (3) EYVL C 160 E, 4.7.2002, s. 211. David Byrnen komission puolesta antama vastaus (15. heinäkuuta 2002) Komissio on saanut lisää teknisiä tietoja maidontuotantomenetelmästä, jolla valmistetaan arvoisan parlamentin jäsenen mainitsemaa maitoa. Lisätietojen perusteella voidaan todeta, kuten komissio ilmoitti jo vastauksessaan kirjalliseen kysymykseen P-0352/02, ettei yhteisöllä ole vielä olemassa laatuvaatimuksia, joiden perusteella tuoremaito voitaisiin määritellä. Koska yhteisöllä ei siis ole asiasta sääntöjä, jäsenvaltioilla on oikeus säätää asiasta kansallisia säädöksiä EY:n perustamissopimuksen mukaisesti. Komissiolle on ilmoitettu, että mainittuja säädöksiä on säädetty Italiassa. Komissio on kuitenkin arvoisan parlamentin jäsenen tavoin huolissaan kuluttajan oikeuksista saada selkeää tietoa unionin alueen markkinoilla olevien tuotteiden laadusta ja ominaisuuksista sekä kuluttajan mahdollisuudesta arvioida laatueroja tuoteryhmän sisällä. Yhteisö on jo säätänyt joistakin tuotteista vastaavanlaisia säädöksiä, kuten esimerkiksi kananmunista(1), joiden tuoreus on kuluttajan kannalta tärkeä laatuominaisuus. Ensimmäisessä vaiheessa komissio hyväksyi parlamentin ja neuvoston ehdotuksen, jonka mukaan asetusluonnoksessa elintarvikehygieniasta(2) oleva raakamaidon määritelmä tulisi laatia uudelleen, jotta se vastaisi paremmin neuvoston direktiivin 92/46/ETY(3) määritelmää, jossa raakamaidolla tarkoitetaan maitoa, joka on tuotettu lypsämällä yhden tai useamman lehmän, emälampaan, vuohen tai puhvelin maitorauhasista ja jota ei ole kuumennettu yli 40 °C:n lämpötilaan tai käsitelty millään vaikutukseltaan vastaavalla tavalla. Raakamaidon käsitettä ei voida pitää tuoremaidon yläkäsitteenä. Mikäli kuitenkin direktiivin määritelmä hyväksytään sellaisenaan, sen mukaiset pakkausmerkinnät antavat kuluttajalle tärkeää tietoa. Toisessa vaiheessa komissio tulee tarkastelemaan onko aiheellista säätää yksityiskohtaisempia säädöksiä kulutukseen tarkoitetun maidon laadusta ja erityisesti laatusanan tuore määrittelystä. (1) Komission asetus (ETY) N:o 1274/91, annettu 15 päivänä toukokuuta 1991, tietyistä munien kaupan pitämisen vaatimuksista annetun neuvoston asetuksen (ETY) N:o 1907/90 soveltamista koskevista yksityiskohtaisista säännöistä, EYVL L 121, 16.5.1991. (2) KOM(2000) 438 lopullinen. (3) Neuvoston direktiivi 92/46/ETY, annettu 16 päivänä kesäkuuta 1992, raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä, EYVL L 268, 14.9.1992.